作者:高適
標題:宋中送族侄式顏
內容:大夫擊東胡，胡塵不敢起。胡人山下哭，胡馬海邊死。部曲盡公侯，輿臺亦朱紫。當時有勳業，末路遭讒毀。轉旆燕趙間，剖符括蒼裡。弟兄莫相見，親族遠枌梓。不改青雲心，仍招布衣士。平生懷感激，本欲候知己。去矣難重陳，飄然自茲始。遊梁且未遇，適越今何以。鄉山西北愁，竹箭東南美。崢嶸縉雲外，蒼莽幾千里。旅雁悲啾啾，朝昏孰雲已。登臨多瘴癘，動息在風水。雖有賢主人，終為客行子。我攜一尊酒，滿酌聊勸爾。勸爾惟一言，家聲勿淪滓。